MS «Sauda» (1945)

MS «Sauda» var i perioden 1950–1969 en lokalrutebåt tilhørende Det Stavangerske Dampskibsselskab, Stavanger og ble benyttet i dette selskapets lokalruter i Ryfylke. «Sauda» var en av tre lokalrutebåter som utrolig nok hadde fortid som krigsbygde landgangsfartøy (de to andre var Stavangerskes «Sand» og AS Jøsenfjord Rutelags «Hjelmelandsfjord».

 Landgangsfartøy for The Royal Navy 
 24. november 1944: Kjølstrukket ved Alex. Finlay & Co., Motherwell, Skottland.
 14. mai 1945: Sjøsatt.
 7. juli 1945: Levert som landgangsfartøy «LCG(M)127» til The Royal Navy. Ved levering var krigen i Europa over og fartøyet gikk rett i opplag sammen med store mengder andre marinefartøy det nå ikke lengre var bruk for. I Norge var der samtidig et stort behov for ny tonnasje i kystflåten etter stor slitasje og frafall under krigen. De mange uvirksomme, mindre marinefartøyene ble i denne situasjonen attraktive. Det var særlig minesveipere, eskortetrålere og nettopp landgangsfartøyer som slik kom til Norge og ble ombygd til sivilt formål. De fleste landgangsfartøyene resulterte i fraktefartøy av nokså variabel kvalitet, -og de fleste fikk relativt korte liv. Tre landgangsfartøy ble imidlertid påkostet særlig omfattende ombygninger til vakre og for sin tid moderne lokalrutebåt, -en av dem var «LCG(M)127».

 MS «Sauda» 
 18. juli 1946: Solgt til Det Stavangerske Dampskibsselskab, Stavanger. Hentet i UK og opplagt på Klasaskjæret i Stavanger i flere år.
 Høst 1949: Omfattende ombygd til lokalrutebåt av «sjøbuss»-type. Stålarbeidet ble utført ved Haugesund Mekaniske Verksted AS, Haugesund.
 Vår 1950: Utrustet ved Stavangerskes eget verksted på Klasaskjæret. Overbygning med to lyse salonger midtskips for 428 passasjerer, stort lasterom forut og bildekk akterut. Totalt hadde båten plass for 12 personbiler. Kjenningsmål etter ombygningen: 158,5’ x 22,1’ x 10,1’   brt:295. De to originale motorene ble beholdt: 12 knop.
 29. juni 1950: Gikk prøvetur som MS «Sauda» etter endt ombygning. Skipper var A. Andersen. Ble så satt i fart. Gikk i lasterute Sandnes-Sauda (nattruten tok med lasten fra Sandnes til Stavanger der den ble lastet over i «Sauda»). Var litt tungvint i lasteruten fordi den lenge manglet bomsvingere. Gikk senere på Sjernarøyane, Vatlandsvåg og på Sandeid / Åmsosen.
 30. mai 1953: Satt inn i ruten Stavanger-Haugesund som supplement til Stavangerskes «Haugesund» og i samseiling med Haugesund Dampskibsselskabs «Karmsund» og senere «Landanes» og «Tonjer». Ruten var fra Haugesund (kl.08)-Kopervik (08.50)-Føresvik (09.20)-Stavanger (11.05). Fra Stavanger (kl.17.00)-Føresvik (18.30)-Kopervik (19.50)-Haugesund (20.15). Om vintrene gikk «Sauda» i ruter i Ryfylke, tidvis Stavanger-Sand-Sauda og på Tau.
 1954: «Sauda»s seilinger på Haugesund ble helårsrute.
 196x: Søsterskipet «Sand» overtok ruten på Haugesund.
 Vinter 1963–1964: Gikk i lasterute Stavanger-Sand-Sauda.
 Sommer 1965: Gikk lasterute Stavanger-Sandeid-Åmsosen en gang i uken i tillegg til andre ruter.

 Etterhistorie 
 21. januar 1969: Solgt til Brødrene Sørensen AS / v. Nils Johan & Einar Sørensen, Stathelle / Langesund for kr.50 000. Omdøpt «Findøla». Motorene demontert. Benyttet som losjiskip. Slept dit det var behov med egne taubåter. Lå bla. en tid ved Rosenberg Mek. Verksted. Lå etterhvert for det meste opplagt i Bamble.
 August 1972: Slettet fra norsk register.
 1977: Opphugget av eier ved eiers verksted i Surtebogen ved Stathelle.

 Se også 
 Den Hvite Flåte

 Kilder 
 Artikkel om AS Jøsenfjord Rutelag i bladet «Skipet» 2.1991 av Alf Johan Kristansen og Per Alsaker.
 Artikkel om Stavangerske i «Skipet» 1-2.1991 av Alf Johan Kristiansen
 «Fjordabådane», Magnus Torgersen  1981
 «Fjordabåtene», Jone Laugaland  2005
 Trygve Eriksen jr.'s arkiv

Kategori:Sjøfart i Ryfylke
Kategori:Stavanger havn
Kategori:Haugesund havn
Sauda
Sauda (1945)
Kategori:Skip fra 1945
Kategori:1949 i Norge
Kategori:Skip sluttseilt 1977
Kategori:Skip bygget i Storbritannia
Kategori:Artikler i sjøfart-prosjektet